Il Niederlech o Niderlech al fo un particolâr privileç di origjin gjermaniche, che si cjate inte Ete di Mieç in Friûl a Glemone e plui tart ancje a Vençon. Come che dîs la peraule, che ven dal todesc niederlegen, ven a stâi discjamâ, depuesitâ, cheste norme e imponeve che dutis lis marcjanziis che a vignivin di Nord, de Austrie, e di Sud, di Vignesie, a vessin di jessi discjamadis a Glemone e po tornadis a cjamâ sù, dopo vê spietât une zornade e vê paiât un dazi.